Anmeldelse: Tado X

Tado X er det nyeste skud på stammen fra Tado inden for smart varmestyring. Jeg har faktisk prøvet en del af denne type produkter gennem tiden, og Tado X er en af de smarteste og mest gennemtænkte, jeg har haft fingrene i.

Let og hurtigt at sætte op

En af de største frustrationer ved mange smarte enheder er opsætningen, men her gør Tado X et rigtig godt stykke arbejde. Uanset om du er teknisk anlagt eller ej, kan du sætte systemet op uden at blive slået ud af komplicerede procedurer.

Designet er utraditionelt – fordi skærmen på denne måde vender opad. Man kan dog dreje den.

Den store skærm viser temperatur og andre indstillinger

Efter installation af app og hub – hvilket kan gøres på ca. 10 minutter uden nogen form for problemer – er du klar til at sætte selve termostaten op. Og ja, jeg ved at det kan være en smule skræmmende, især hvis du ellers ikke er typen der normalt piller ved den slags, men selv hvis du ikke har erfaring med at rode med hverken termostater eller generelt elektroniske dimser, er det let at følge de simple instruktioner, og når du har fundet den rigtige adapter – hvilket dog kan være lidt besværligt – er det slet ikke svært at sætte termostaten op.

Når den er oppe er softwareopsætningen helt forbilledlig, for du får bare besked i appen om at der er en ny termostat – og det er faktisk ligemeget om du bruger Google Home eller Apple HomeKit (jeg har prøvet begge) så virker det helt uden problemer og i første hug. Imponerende.

Matter-kompatibilitet: Fremtidssikret og fleksibelt

Og netop kompatabilitet er et af systemets vigtigste nye opgraderinger i forhold til tidligere generation – det understøtter nemlig Matter nu. Matter er en relativt ny  smart home-standard (eller, efterhånden en ret gammel standard, men det er først nu at mængden af produkter er ved at være tilfredsstillende).

Matter er skabt for at sikre, at forskellige enheder fra forskellige mærker kan “tale” sammen. Det betyder, at du kan integrere Tado X med de fleste større smart home-økosystemer som Apple HomeKit, Google Home og Amazon Alexa. I stedet for at skulle tilpasse hele dit setup til én producent, kan du nu sammensætte et smart home, der fungerer problemfrit på tværs af forskellige mærker. Så selvom du har flere forskellige enheder i dit hjem, kan Tado X let integreres, hvilket gør det til et virkelig fleksibelt valg.

En mere miljøvenlig løsning med genopladelige batterier

I stedet for de traditionelle engangsbatterier, som overraskende ofte skal udskiftes, har de valgt genopladelige batterier, som du let kan oplade via USB-C. Hvis du er ligesom mig og har en del USB-C-kabler liggende, betyder det, at du altid hurtigt kan få ladet termostaten op uden at skulle købe og skifte batterier hele tiden. Du kan bare sætte batterierne direkte til et USB-C-kabel, og så er du kørende igen efter relativt kort tid. Det skal gøres cirka en eller to gange i løbet af sæsonen, men er altså virkelig simpelt at gøre. Det er en lille, men virkelig praktisk og miljøvenlig detalje, der gør en stor forskel i hverdagen. Ikke alene slipper du for besværet med batteriskift – du reducerer også spild fra de brugte batterier hvilket gør Tado X til et mere bæredygtigt valg.

Smart styring af varme og energibesparelser

Tado X er ikke kun en fancy termostat der gør at du kan styre din varme på afstand, men også en løsning, der hjælper med at spare energi og holde varmeregningen nede. Systemet tilpasser sig efter dit hjem og din adfærd, så du undgår at varme op, når du ikke har brug for det. Det indbyggede AI-system optimerer varmeforbruget og kan lære dit hjems vaner og justere sig derefter. Når Tado X først er sat op, begynder systemet at registrere, hvordan du bruger varmen, og det justerer automatisk temperaturen, så den matcher dine behov bedst muligt.

Det betyder, at du får et mere komfortabelt indeklima og samtidig kan reducere varmeforbruget. Ifølge Tado kan deres system hjælpe dig med at reducere varmeregningen med op til 22 %. Ifølge appen sparer jeg ikke helt så meget i mit setup, men der er ingen tvivl om, at det faktum at varmen automatisk via geofencing skruer ned når ingen er hjemme gør en enorm forskel for forbruget.

En ekstra funktion, jeg synes er ret fed, er muligheden for at få notifikationer og feedback direkte fra systemet. Hvis Tado X opdager, at du kan spare energi ved at skrue ned for varmen i visse perioder, giver det dig besked, så du nemt kan tilpasse det. Du kan styre alt fra Tado-appen – eller for den sags skyld fra din foretrukne smarthome app. Det er dog flest detaljer du får direkte fra den “rigtige” app, som også giver dig et hurtigt overblik over dit varmeforbrug og mulige justeringer, der kan reducere omkostningerne. Det giver dig bedre kontrol over dit energiforbrug som du ellers ikke ville have mulighed for.

Er det pengene værd?

Tado X er uden tvivl en investering, men hvis man tager de potentielle besparelser og den mere bæredygtige tilgang i betragtning, mener jeg, at det er et godt køb for dem, der er seriøse omkring deres smart home-setup og ønsker at reducere energiforbruget. For dem, der allerede har en grundlæggende smart termostat, kan opgraderingen måske virke mindre nødvendig, og hvis du skal starte helt forfra og har mange radiatorer kan systemet godt gå hen og blive en ret stor udskrivning, og så kan det godt være, du skal regne på, hvor længe det tager at tjene investeringen ind igen – men jeg er ret overbevist om, at det vil være det værd for de fleste.

Alt i alt leverer Tado et fremragende produkt i Tado X. Systemet er nemt at sætte op, kompatibel med Matter-standarden og leverer praktiske og miljøvenlige funktioner som genopladelige batterier. Den gør det enkelt at få bedre kontrol over varmen og hjælper samtidig med at reducere energiforbruget på en intelligent måde. Hvis du er på udkig efter en smart, fremtidssikret og miljøbevidst løsning til at styre varmen i hjemmet, er Tado X bestemt værd at overveje.

Anmeldelse: Tado X